DA Den Europæiske Unions Tidende L 104/21

RÅDETS AFGØRELSE (FUSP) 2016/610

af 19. april 2016

om Den Europæiske Unions militære FSFP-uddannelsesmission i Den Centralafrikanske Republik (EUTM RCA)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 28, artikel 42, stk. 4, og artikel 43, stk. 2,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

(1) I sine konklusioner af 17.-18. november 2014 anerkendte Rådet behovet for sammen med De Forenede Nationer (FN) at have en fælles tilgang til Den Centralafrikanske Republik (CAR) i forbindelse med reformen af dens sikkerhedsstyrker, herunder de væbnede styrker, for at stabilisere situationen til støtte for den politiske proces. I denne henseende anerkendte det merværdien af en potentiel yderligere rolle for Unionen i reformen af sikkerhedssektoren som støtte til FN's indsats, samtidig med at der sikres lokal opbakning.

(2) Den 19. januar 2015 vedtog Rådet afgørelse (FUSP) 2015/78 (1) om en rådgivende militærmission under Den Europæiske Unions fælles sikkerheds- og forsvarspolitik (FSFP) i Den Centralafrikanske Republik (EUMAM RCA). Mandatet for EUMAM RCA udløber den 16. juli 2016.

(3) Ved skrivelse af 8. oktober 2015 opfordrede CAR's »Chef de l'État de Transition« Unionen til yderligere at støtte de centralafrikanske væbnede styrker (FACA) gennem en styrket operationel uddannelsesstruktur i tæt samarbejde med De Forenede Nationers multidimensionelle integrerede stabiliseringsmission i Den Centralafrikanske Republik (MINUSCA).

(4) Den 17. november 2015 roste Rådet EUMAM RCA's arbejde til støtte for omstruktureringen af FACA og opfordrede Unionens højtstående repræsentant for udenrigsanliggender og sikkerhedspolitik (HR) til at igangsætte et planlægningsarbejde med henblik på en mission for strategisk rådgivning og operationel uddannelse som iværksættes, når de demokratisk valgte myndigheder er indsat, og i god tid inden EUMAM RCA s mandat udløber.

(5) Den 14. marts 2016 godkendte Rådet et krisestyringskoncept for en eventuel militær EU-FSFP-uddannelsesmission i CAR.

(6) Ved skrivelse af 30. marts 2016 opfordrede CAR's præsident Unionen til at deployere en militær EU-FSFP-uddannelsesmission i CAR (EUTM RCA).

(7) EUTM RCA bør så hurtigt som muligt deployere til fuld operativ kapacitet.

(8) Den Udenrigs- og Sikkerhedspolitiske Komité (PSC) bør under ansvar af Rådet og af HR varetage den politiske kontrol med EUTM RCA, stå for den strategiske ledelse og træffe de nødvendige afgørelser i overensstemmelse med artikel 38, stk. 3, i traktaten om Den Europæiske Union (TEU).

(9) Det er nødvendigt at forhandle og indgå internationale aftaler om status for EU-ledede enheder og deres personel og om tredjelandes deltagelse i EU-missioner.

(10) I henhold til artikel 41, stk. 2, i TEU og i overensstemmelse med Rådets afgørelse (FUSP) 2015/528 (2) skal aktionsudgifterne i forbindelse med denne afgørelse, der har indvirkning på militær- eller forsvarsområdet, afholdes af medlemsstaterne.

(11) I medfør af artikel 5 i protokol nr. 22 om Danmarks stilling, der er knyttet som bilag til TEU og til traktaten om Den Europæiske Unions funktionsmåde (TEUF), deltager Danmark ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet. Danmark deltager derfor ikke i gennemførelsen af denne afgørelse, som ikke er bindende for og ikke finder anvendelse i Danmark, og deltager derfor ikke i finansieringen af denne mission —

VEDTAGET DENNE AFGØRELSE:

Artikel 1

Opgave

1. Unionen skal lede en militær FSFP-uddannelsesmission i Den Centralafrikanske Republik (EUTM RCA) for at bidrage til reformen af forsvarssektoren i CAR som led i den centralafrikanske reform af sikkerhedssektoren, der koordineres af MINUSCA.

2. Idet den arbejder hen imod målet om centralafrikanske væbnede styrker (FACA), der er moderniseret, effektivt og demokratisk ansvarligt, skal EUTM RCA tilbyde:

a) strategisk rådgivning til CAR's Forsvarsministerium, militærstab og væbnede styrker

b) uddannelse til FACA's officerer og underofficerer

c) uddannelse til FACA.

3. EUTM RCA skal, så vidt dens midler og kapacitet rækker, yde ekspertise på det militære område og på sikkerheds- og retsstatsområdet til Unionens delegation til Den Centralafrikanske Republik.

4. EUTM RCA skal samarbejde med MINUSCA med henblik på at sikre sammenhæng mellem reformen af sikkerhedssektoren og deployeringen af uddannede FACA-elementer.

5. EUTM RCA skal operere i overensstemmelse med de politiske og strategiske mål, der er fastsat i det krisestyringskoncept, Rådet godkendte den 14. marts 2016.

Artikel 2

Udnævnelse af den øverstbefalende for EU-missionen

1. Brigadegeneral Eric HAUTECLOQUE-RAYSZ udnævnes herved til øverstbefalende for EU-missionen EUTM RCA (»den øverstbefalende for EU-missionen«).

2. Den øverstbefalende for EU-missionen varetager samme opgaver som en øverstbefalende for en EU-operation og en øverstbefalende for en EU-styrke.

Artikel 3

Udpegelse af missionens hovedkvarter

1. Missionshovedkvarteret for EUTM RCA skal være beliggende i Bangui, CAR. Det fungerer både som operativt hovedkvarter og styrkehovedkvarter.

2. Missionshovedkvarteret for EUTM RCA omfatter en støttecelle i Bruxelles.

Artikel 4

Planlægning og iværksættelse af EUTM RCA

1. Regler for magtanvendelse, som finder anvendelse på EUMAM RCA, finder anvendelse på EUTM RCA i dens planlægningsfase i Banguiprovinsen.

2. EUTM RCA iværksættes ved Rådets afgørelse på den dato, der anbefales af den øverstbefalende for EU-missionen, efter godkendelse af missionsplanen og reglerne for magtanvendelse.

Artikel 5

Politisk kontrol og strategisk ledelse

1. Under ansvar af Rådet og HR udøver PSC den politiske kontrol med og den strategiske ledelse af EUTM RCA. Rådet bemyndiger herved PSC til at træffe de relevante afgørelser i overensstemmelse med artikel 38 i TEU. Denne bemyndigelse omfatter de nødvendige beføjelser til at ændre planlægningsdokumenterne, herunder missionsplanen og reglerne for magtanvendelse. Den omfatter også beføjelser til at træffe beslutninger om udnævnelse af efterfølgende øverstbefalende for EU-missionen. Beslutningskompetencen med hensyn til EUTM RCA's mål og afslutning samt de overordnede betingelser for udførelsen af dens opgaver forbliver hos Rådet.

2. PSC aflægger med regelmæssige mellemrum rapport til Rådet.

3. PSC modtager med regelmæssige mellemrum rapporter fra formanden for EU's Militærkomité (EUMC) vedrørende gennemførelsen af EUTM RCA. PSC kan, i det omfang det er relevant, indkalde den øverstbefalende for EU-missionen til sine møder.

Artikel 6

Militær ledelse

1. EUMC forestår overvågningen af, at EUTM RCA, der gennemføres under ansvar af den øverstbefalende for EU-missionen, udføres korrekt.

2. EUMC modtager med regelmæssige mellemrum rapporter fra den øverstbefalende for EU-missionen. Den kan, i det omfang det er relevant, indkalde den øverstbefalende for EU-missionen til sine møder.

3. Formanden for EUMC fungerer som det primære kontaktled til den øverstbefalende for EU-missionen.

Artikel 7

Konsekvens i Unionens reaktion og koordinering

1. HR sikrer, at denne afgørelse gennemføres og er i overensstemmelse med Unionens optræden udadtil som helhed, herunder Unionens udviklingsprogrammer og humanitære bistand.

2. Med forbehold af kommandovejen modtager den øverstbefalende for EU-missionen lokal politisk vejledning fra chefen for Unionens delegation til Den Centralafrikanske Republik.

3. HR, bistået af Tjenesten for EU's Optræden Udadtil (EU-Udenrigstjenesten), skal fungere som det primære kontaktled til FN, myndighederne i CAR og nabolandene, Den Afrikanske Union (AU), Det Centralafrikanske Økonomiske Fællesskab (CEEAC) og til andre relevante internationale og bilaterale aktører.

4. Koordinationsforanstaltningerne mellem den øverstbefalende for EU-missionen, EU-aktørerne og de lokale centrale strategiske partnere, der er relevante for operationen, defineres i missionsplanen.

Artikel 8

Tredjestaters deltagelse

1. Uden at dette anfægter Unionens selvstændige beslutningstagning eller dens fælles institutionelle ramme, og i overensstemmelse med de relevante retningslinjer fra Det Europæiske Råd kan tredjestater opfordres til at deltage i EUTM RCA.

2. Rådet bemyndiger herved PSC til at opfordre tredjestater til at foreslå bidrag og efter henstilling fra den øverstbefalende for EU-missionen og EUMC at træffe de relevante afgørelser om accept af foreslåede bidrag.

3. Detaljerede ordninger vedrørende tredjestaters deltagelse fastlægges i aftaler, der indgås i henhold til artikel 37 i TEU og efter proceduren i artikel 218 i TEUF. Hvis Unionen og en tredjestat har indgået en rammeaftale om denne tredjestats deltagelse i Unionens krisestyringsmissioner, finder bestemmelserne i en sådan aftale anvendelse i forbindelse med EUTM RCA.

4. Tredjestater, der yder væsentlige militære bidrag til EUTM RCA, har samme rettigheder og forpligtelser i den daglige ledelse af EUTM RCA som de medlemsstater, der deltager i EUTM RCA.

5. Rådet bemyndiger herved PSC til at træffe relevante afgørelser om nedsættelse af en bidragyderkomité, hvis tredjestater yder væsentlige militære bidrag.

Artikel 9

Det EU-ledede personels status

Status for EU-ledede enheder og deres personel, herunder privilegier, immuniteter og yderligere garantier, der er nødvendige for gennemførelsen og den uhindrede afvikling af deres opgave, fastlægges i en aftale, der indgås i overensstemmelse med artikel 37 i TEU og efter proceduren i artikel 218 i TEUF.

Artikel 10

Finansielle ordninger

1. De fælles udgifter til EUTM RCA administreres i overensstemmelse med Rådets afgørelse (FUSP) 2015/528.

2. Det finansielle referencegrundlag for de fælles udgifter til EUTM RCA beløber sig til 18 180 000 EUR. Den procentdel af referencebeløbet, der er omhandlet i artikel 25, stk. 1, i Rådets afgørelse (FUSP) 2015/528, er 15 %, og den procentdel, der er omhandlet i artikel 34, stk. 3, i nævnte afgørelse, er 60 % til forpligtelser og 15 % til indbetaling.

Artikel 11

Projektcelle

1. EUTM RCA skal have en projektcelle med henblik på at identificere og gennemføre projekter, som skal finansieres af Unionen, medlemsstaterne eller tredjestater, og som er i overensstemmelse med missionens mål og bidrager til opfyldelsen af mandatet.

2. Athena kan forvalte de finansielle bidrag, der er forbundet med projekterne, jf. denne artikels stk. 1, i overensstemmelse med artikel 30 i afgørelse (FUSP) 2015/528.

3. De bidragydende stater kan under ingen omstændigheder drage hverken Unionen eller HR til ansvar for handlinger eller undladelser fra EUTM RCA's side i forbindelse med anvendelsen af disse staters midler.

Artikel 12

Videregivelse af informationer

1. HR har om nødvendigt og i overensstemmelse med EUTM RCA's behov bemyndigelse til i henhold til Rådets afgørelse 2013/488/EU (3) at videregive følgende af EU's klassificerede informationer, som er udarbejdet med henblik på EUTM RCA, til tredjestater, der er tilknyttet denne afgørelse:

a) til og med den klassifikationsgrad, der findes i de relevante informationssikkerhedsaftaler indgået mellem Unionen og den pågældende tredjestat, eller

b) til og med klassifikationsgraden »CONFIDENTIEL UE/EU CONFIDENTIAL« i andre tilfælde.

2. HR har også bemyndigelse til i overensstemmelse med EUTM RCA's operative behov og i overensstemmelse med Rådets afgørelse 2013/488/EU at videregive EU's klassificerede informationer til og med klassifikationsgraden »RESTREINT UE/EU RESTRICTED«, som er udarbejdet med henblik på EUTM RCA, til FN og AU. Med henblik herpå skal der etableres ordninger mellem HR og FN's og AU's kompetente myndigheder.

3. HR har, hvis der er et specifikt og umiddelbart operativt behov derfor, også bemyndigelse til i henhold til afgørelse 2013/488/EU at videregive EU's klassificerede informationer til og med klassifikationsgraden »RESTREINT UE/EU RESTRICTED«, som er udarbejdet med henblik på EUTM RCA, til værtsstaten. Med henblik herpå skal der etableres ordninger mellem HR og værtsstatens kompetente myndigheder.

4. HR har bemyndigelse til at videregive EU's ikkeklassificerede dokumenter, der vedrører Rådets forhandlinger om EUTM RCA, og som er omfattet af tavshedspligt i henhold til artikel 6, stk. 1, i Rådets forretningsorden (4), til tredjelande, der er tilknyttet denne afgørelse.

5. HR kan uddelegere sådanne bemyndigelser samt muligheden for at indgå de ovennævnte ordninger til ansatte i EU-Udenrigstjenesten og/eller den øverstbefalende for EU-missionen.

Artikel 13

Ikrafttræden og afslutning

1. Denne afgørelse træder i kraft på dagen for vedtagelsen.

2. EUTM RCA udløber 24 måneder, efter at der er opnået fuld operativ kapacitet.

3. Denne afgørelse ophæves fra den dato, hvor EUTM RCA's hovedkvarter i overensstemmelse med de planer, der er godkendt for så vidt angår EUTM RCA's afslutning, afvikles, jf. dog de procedurer, der er fastlagt i afgørelse (FUSP) 2015/528 vedrørende EUTM RCA's revision og regnskabsaflæggelse.

Udfærdiget i Luxembourg, den 19. april 2016. På Rådets vegne F. MOGHERINI Formand

(1) Rådet afgørelse (FUSP) 2015/78 af 19. januar 2015 om Den Europæiske Unions rådgivende FSFP-militærmission i Den Centralafrikanske Republik (EUMAM RCA) (EUT L 13 af 20.1.2015, s. 8).

(2) Rådets afgørelse (FUSP) 2015/528 af 27. marts 2015 om oprettelse af en mekanisme til administration af finansieringen af de fælles udgifter til EU-operationer, der har indvirkning på militær- eller forsvarsområdet (Athena) og om ophævelse af afgørelse 2011/871/FUSP (EUT L 84 af 28.3.2015, s. 39).

(3) Rådets afgørelse 2013/488/EU af 23. september 2013 om reglerne for sikkerhedsbeskyttelse af EU' s klassificerede informationer (EUT L 274 af 15.10.2013, s. 1).

(4) Rådets afgørelse 2009/937/EU af 1. december 2009 om vedtagelse af Rådets forretningsorden (EUT L 325 af 11.12.2009, s. 35).